Prezident virtual qabulxonasiga 15 mingdan ziyod murojaat kelib tushgan Sirdaryo viloyatida sayyor qabul bo‘lib o‘tdi

O‘zbekiston Respublikasi Prezidenti devonining Fuqarolar huquqlarini himoya qilish, jismoniy va yuridik shaxslarning murojaatlari bilan ishlashni nazorat qilish va muvofiqlashtirish xizmati mas’ul xodimlari tomonidan Sirdaryo viloyatida sayyor qabullar bo‘lib o‘tdi, deb xabar berdi O‘zA.
Sirdaryo, Yangiyer, Guliston shaharlari va Oqoltin tumanida o‘tkazilgan sayyor qabullarda 500 ga yaqin murojaat turli vazirlik va idoralar vakillari ishtirokida ko‘rib chiqildi.
Joriy yilda O‘zbekiston Respublikasi Prezidentining Virtual qabulxonasiga viloyatdan 15 ming 368 murojaat kelib tushgan. Prezidentning Sirdaryo viloyatidagi Xalq qabulxonasiga 5 ming 425 murojaat bo‘lgan. Ularning asosiy qismi uy-joy olish, uy-joy qurish uchun yer ajratish, moddiy yordam, ish haqi, pensiya ta’minoti, mehnat va bandlik, sud qarorlari ijro etilishi, sudlarda jinoyat ishlari, fuqarolik ishlarining ko‘rilishi, bank-moliya va soliqqa tortish, ta’lim, sog‘liqni saqlash sohalari, tadbirkorlik, kommunal xizmat, huquqni muhofaza qilish masalalariga taalluqlidir.
Sirdaryo shahrida o‘tkazilgan sayyor qabulda Sayxunobod tumani Farovon mahallasida yashovchi Xosiyat Mamatova o‘zi va turmush o‘rtog‘i nogironligi, 11 yoshli o‘g‘lining sunnat to‘yini qilolmayotgani, bir necha bor murojaat qilishiga qaramay, mahalla bu borada hech qanday yordam ko‘rsatmayotgani yuzasidan murojaat qildi.
Bugungi qabulda 6-yildan buyon hal bo‘lmay kelayotgan masalaga yechim topildi. O‘g‘limning sunnat to‘yini tuman hokimligi Ramazon oyidan keyin o‘tkazib berishni o‘z zimmasiga oldi.
Xosiyat Mamatova
Sirdaryo tumani “Tadbirkor” mahalla fuqarolar yig‘inida istiqomat qiluvchi Ma’mir Rustamov Sirdaryo – Baxt – Guliston shaharlari yo‘nalishidagi jamoat transporti qatnovi ertalab juda kech boshlanishi, kechki payt esa vaqtli yakunlanayotganidan norozi bo‘lib murojaat qilgan. Bu masala ham shu yerning o‘zida mutasaddi tashkilotlar vakillari tomonidan ijobiy hal etildi. Haydovchilarning muomala madaniyatini oshirish borasida qat’iy ish olib boriladigan bo‘ldi.